AMOSI
1
1 Ũyũ nĩguo ũhoro wa Amosi, ũmwe wa arĩithi arĩa maarĩithagia Tekoa,* wa ũndũ ũrĩa onire ũkoniĩ Isiraeli mĩaka ĩĩrĩ mbere ya gĩthingithia, hĩndĩ ĩrĩa Uzia aarĩ mũthamaki wa Juda nake Jeroboamu mũrũ wa Joashu aarĩ mũthamaki wa Isiraeli.
2 Oigire atĩrĩ:
“Jehova araramaga arĩ Zayuni,
na akaruruma arĩ Jerusalemu;
ũrĩithio wa arĩithi a mbũri nĩũkooma,
nako gacũmbĩrĩ ga Karimeli kahoohe.”
Ituĩro rĩa Ciira kũrĩ Andũ arĩa Mariganĩtie na Isiraeli
3 Jehova ekuuga atĩrĩ:
“Nĩ ũndũ wa mehia matatũ ma Dameski, o na mana-rĩ,
niĩ ndikahũndũra mangʼũrĩ makwa.
Tondũ nĩahũũrire Gileadi na ibũi
irĩ na magego ma kĩgera,
4 nĩngaitĩrĩria nyũmba ya Hazaeli mwaki
ũrĩa ũgaacina ciĩhitho iria nũmu cia Beni-Hadadi.
5 Nĩngoinanga kĩhingo kĩa Dameski;
nĩngananga mũthamaki ũrĩa ũtũũraga Gĩtuamba kĩa Aveni,
na niine ũrĩa ũnyiitĩte njũgũma ya wathani kũu Bethi-Edeni.
Andũ a Suriata nĩmagatahwo matwarwo Kiri,”
ũguo nĩguo Jehova ekuuga.
6 Jehova ekuuga atĩrĩ:
“Nĩ ũndũ wa mehia matatũ ma Gaza,† o na mana-rĩ,
niĩ ndikahũndũra mangʼũrĩ makwa.
Tondũ nĩanyiitire kĩrĩndĩ gĩothe mĩgwate,
agĩkĩendia kũu Edomu.
7 Nĩngaitĩrĩria thingo cia Gaza mwaki
ũrĩa ũgaacina ciĩhitho iria nũmu ciakuo.
8 Nĩngananga mũthamaki wa Ashidodi,
na niine ũrĩa ũnyiitĩte njũgũma ya wathani kũu Ashikeloni.
Guoko gwakwa nĩgũgokĩrĩra Ekironi,
o nginya hĩndĩ ĩrĩa Mũfilisti wa mũthia agaakua,”
ũguo nĩguo Mwathani Jehova ekuuga.
9 Ningĩ Jehova ekuuga atĩrĩ:
“Nĩ ũndũ wa mehia matatũ ma Turo, o na mana-rĩ,
niĩ ndikahũndũra mangʼũrĩ makwa.
Tondũ nĩendirie kĩrĩndĩ gĩothe kĩa mĩgwate kũu Edomu,
akĩaga gũtĩĩa kĩrĩkanĩro kĩa ũiguano kĩa ariũ a ithe.
10 Nĩngaitĩrĩria thingo cia Turo mwaki
ũrĩa ũgaacina ciĩhitho iria nũmu ciakuo.”
11 Jehova ekuuga atĩrĩ:
“Nĩ ũndũ wa mehia matatũ ma Edomu, o na mana-rĩ,
niĩ ndikahũndũra mangʼũrĩ makwa.
Tondũ nĩatengʼeririe mũrũ wa nyina na rũhiũ rwa njora,
atarĩ na tha,
tondũ marakara make mahiũ matiathiraga,
na mangʼũrĩ make makĩrĩrĩmbũka matekũhoreka,
12 nĩĩngaitĩrĩria Temani mwaki
ũrĩa ũgaacina ciĩhitho iria nũmu cia Bozara.”
13 Jehova ekuuga atĩrĩ:
“Nĩ ũndũ wa mehia matatũ ma Amoni, o na mana-rĩ,
niĩ ndikahũndũra mangʼũrĩ makwa.
Tondũ nĩatarũrire nda cia andũ-a-nja a Gileadi arĩa maarĩ na nda,
nĩgeetha aaramie mĩhaka ya gwake.
14 Nĩngaitĩrĩria thingo cia Raba mwaki
ũrĩa ũgaacina ciĩhitho iria nũmu ciakuo,
gatagatĩ-inĩ ka mbugĩrĩrio ya mbaara mũthenya ũcio wa mbaara,
ũhaana ta rũhuho rũnene mũthenya wa kĩhuhũkanio.
15 Mũthamaki wakuo nĩagatahwo, athaamio,
we mwene, hamwe na anene ake,”
ũguo nĩguo Jehova ekuuga.
* 1:1 Tekoa rĩarĩ itũũra rĩa Juda, gũthini wa itũũra rĩa Bethilehemu. † 1:6 Gaza rĩarĩ itũũra rĩmwe rĩa bata rĩa matũũra matano ma Afilisti, hamwe na matũũra ma Ashidodi, na Ashikeloni, na Ekironi, o na Gathu.